SSP อัดฉีด 21 ลบ. ลุยติดตั้ง “โซลาร์รูฟ” 2 โครงการ ขายไฟให้ SNNP กำลังผลิต 691KW
SSP อัดฉีด 21 ลบ. ลุยติดตั้ง “โซลาร์รูฟ” 2 โครงการ ขายไฟให้ SNNP กำลังผลิต 691KW
26 ก.ค. 2561

บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า ที่ประชุมคณะกรรมการบริษัทวานนี้ (25 ก.ค.) อนุมัติให้บริษัท เสริมสร้าง อินฟินิท จำกัด ซึ่งเป็นบริษัทย่อย เข้าลงทุนโครงการโรงไฟฟ้าพลังงานแสงอาทิตย์บนหลังคา (Solar Rooftop) เพื่อขายไฟฟ้าให้กับบริษัท ศรีนานาพร มาร์เก็ตติ้ง จำกัด จำนวน 2 โครงการ ได้แก่ โครงการ SNNP3 และ SNNP4 กำลังผลิตรวม 691 กิโลวัตต์ (KW) โดยมีมูลค่าลงทุนรวมประมาณ 21 ล้านบาท ซึ่งคาดว่าบริษัทย่อยจะเข้าทำสัญญาซื้อขายไฟฟ้ากับ SNNP ได้ในช่วงไตรมาส 3-4 ปีนี้
ทั้งนี้ โครงการ SNNP3 มีกำลังการผลิต 384 กิโลวัตต์ และ SNNP4 มีกำลังผลิต 307 กิโลวัตต์ โดยทั้ง 2 โครงการตั้งอยู่บนหลังคาโรงงานของ SNNP ในอ.กระทุ่มแบน จ.สมุทรสาคร มีระยะเวลาสัญญาซื้อขายไฟฟ้า 25 ปี อัตราค่าไฟฟ้าอ้างอิงอัตราค่าไฟฟ้าของการไฟฟ้าส่วนภูมิภาค (กฟภ.) โดยโครงการ SNNP3 มีมูลค่าลงทุนราว 12 ล้านบาท และ SNNP4 มีมูลค่าลงทุนราว 9 ล้านบาท ซึ่งเงินลงทุนจะมาจากเงินทุนหมุนเวียนภายในของบริษัท
สำหรับ SNNP นับเป็นบุคคลที่เกี่ยวโยงกันกับบริษัท เนื่องจากมีกรรมการบริษัท เป็นบุคคลที่ดำรงตำแหน่งกรรมการ และ/หรือผู้ถือหุ้นรายใหญ่ของ SNNP ได้แก่ นายวิวรรธน์ ไกรพิสิทธิ์กุล ซึ่งเป็นกรรมการและผู้ถือหุ้นของบริษัทในสัดส่วน 7.54%  (คิดเฉพาะการถือหุ้นทางตรง) และเป็นกรรมการของ SNNP และนางธัญนีย์ ไกรพิสิทธิ์กุล ซึ่งเป็นกรรมการของบริษัท และเป็นกรรมการและผู้ถือหุ้นรายใหญ่ของ SNNP โดยถือหุ้นในสัดส่วน 99.9% (ถือหุ้นโดยอ้อม)